SKRIFTLIG FORESPØRGSEL E-1922/01

af Fiorella Ghilardotti (PSE) og Giovanni Pittella (PSE) til Kommissionen

(29. juni 2001)

Om: Valg af mellemledere

Posten som leder af enheden for søgsmål under Kommissionens Generaldirektorat for Beskatning og Toldunion har været ledig i ni måneder. En tjenestemand har i hele dette tidsrum gjort midlertidig tjeneste. Den ledige stilling er blevet slået op og udvælgelsesproceduren er afsluttet med opstillingen af en liste på tre personer.

Kan Kommissionen besvare følgende spørgsmål:

- Hvorfor er den tjenestemand, der har varetaget den midlertidige tjeneste, ikke blevet opført på listen, selv om han har udøvet sit arbejde til generaldirektørens tilfredshed?

- Hvorfor er ingen kandidat fra listen blevet udnævnt efter at udvælgelsesproceduren er afsluttet?

- Hvad agter Kommissionen at gøre for at besætte denne stilling? Agter den på kort sigt at løse den i øjeblikket ansvarlige fra hans funktioner, da han er blevet udelukket fra listen?

Det er let at se, at der trods Kommissionens mange forsikringer om gennemskuelighed fortsat ligesom tidligere benyttes mærkelige fremgangsmåder ved udnævnelsen af mellemledere, hvor den ledige stilling nedfryses gennem længere tid, indtil den ønskede kandidat er disponibel, og hvor der nedsættes udvælgelseskomitéer, som kun formelt er uafhængige, og som er lydhøre for pres fra generaldirektørerne og kabinetterne.

Da mellemlederne udgør et vigtigt led i den hierarkiske opbygning, kan Kommissionen da oplyse,

- hvad den agter at gøre for at bringe en fremgangsmåde til ophør, som vækker sarkasme såvel blandt tjenestemændene som i offentligheden på baggrund af påstanden om en seriøs udnævnelse af afdelingsledere?

- Mener Kommissionen ikke, at den bør ændre sine afgørelser vedrørende udnævnelser, da de koncentrerer beføjelsen til at vælge hos generaldirektørerne uden nogen garanti for gennemskuelighed?

Svar afgivet på Kommissionens vegne af Frederik Bolkestein

(26. september 2001)

Proceduren med henblik på offentliggørelse af den ledige stilling, som det ærede medlem omtaler, blev indledt så hurtigt som muligt, men selve offentliggørelsen blev forsinket som følge af vanskeligheder med at få rådighed over de nødvendige budgetmidler til det stillingsniveau, som ansøgningen om stillingsopslaget tog sigte på.

Så snart de nødvendige budgetmidler var til rådighed, blev meddelelsen om den ledige stilling offentliggjort i en meddelelse om ledige stillinger nr. 11 af 8. marts 2001. Tidsfristen for indgivelse af ansøgninger blev fastsat til 22. marts 2001.

Under afventning af stillingens besættelse blev opgaven som stedfortræder varetaget i overensstemmelse med bestemmelserne i artikel 24 i Kommissionens forretningsorden og ikke som følge af en beslutning om midlertidig besættelse.

Som reaktion på offentliggørelsen af meddelelsen om den ledige stilling blev der indgivet ni ansøgninger, herunder en fra den tjenestemand, der fungerede som kontorchef. I første omgang blev ansøgningerne gennemgået af et udvalg for forudgående udvælgelse, der aflagde beretning til generaldirektøren for Generaldirektoratet for Beskatning og Toldunion. Derefter blev Det Rådgivende Udvalg for Udnævnelser inddraget, og det afgav udtalelse den 17. maj 2001. Udvalget nåede frem til den slutning, at to ansøgere, der nævnes i alfabetisk rækkeorden, kunne komme på tale.

Ansættelsesmyndigheden udnævnte den nye kontorchef med virkning fra 1. juli 2001. Det drejer sig om en af de to tjenestemænd, som udnævnelsesudvalget havde peget på.

Blandt de ansøgere, som udnævnelsesudvalget havde udvalgt, figurerede ikke den tjenestemand, der havde fungeret som kontorchef. I den forbindelse bør det bemærkes, at det forhold, at en tjenestemand udfører de opgaver, der er forbundet med at være stedfortræder for en kontorchef, ikke giver den pågældende nogen forret til stillingen i forhold til de andre ansøgere. Det bør desuden anføres, at denne tjenestemand ved notat af 22. maj 2001 anmodede om at blive fritaget for disse opgaver.

Kommissionen har informeret Parlamentet om forskellige dele af reformen af Kommissionen, en reform, som med hensyn til proceduren for udvælgelse af mellemledere tager sigte på at øge gennemsigtigheden, bl.a. ved hjælp af indførelse af en udvælgelsesjury, dvs. en procedure, som er blevet fulgt i det foreliggende tilfælde(1).

(1) Meddelelse om den øverste ledelse (SEK(2000) 2305/05 af 22.12.2000 og høringsdokument om mellemledere (SEK(2001) 322/4 af 28.2.2001).